Borgtog vir man wat glo oor meisies ryArgieffoto William Taute (27) wat glo oor twee jong meisies gery het terwyl hy na bewering onder die invloed van alkohol was, is Dinsdag in die Port Elizabeth-landdroshof vrygelaat op borgtog. Taute, ŉ voormalige rekenmeester van SA Brouerye, staan tereg op aanklag van strafbare manslag, poging tot moord, roekelose of nalatige bestuur, bestuur onder die invloed van alkohol, uitermatige vlakke van alkohol in sy bloed en versuim om dadelik ná ŉ ongeluk te stop. Taute, wat deur sy ouers en broer in die hof ondersteun is, is vrygelaat op borgtog van R5 000. Sy prokureur, Ryno Scholtz, het aangedui dat sy kliënt van voorneme is om skuld te ontken op alle aanklagte. Jaydene Lucas (16) is Vrydagaand na die Livingstone-hospitaal geneem waar sy dadelik op lewensondersteuningsmasjiene geplaas is, maar die masjiene is later afgeskakel en sy is Maandag oorlede. Haar vriendin, Lorren Abrahams (20) is glo in ŉ kritieke toestand. Die twee meisies was saam met ander vriende na bewering op pad na kadetteopleiding van die Vloot toe hulle naby die Humewood-kruising geloop het. Staatsaanklaer Timothy van Rooyen voer aan Taute het vinnig gery toe hy die twee meisies Vrydagaand getref het. Volgens Van Rooyen het Taute ook ŉ rooi verkeerslig verontagsaam, versuim om by die ongelukstoneel stil te hou en stilstaande motors verbygesteek. Dit het aan die lig gekom dat Taute baie onlangs uit sy pos by die SAB bedank het, en dat hy besig was om Suid-Afrika te verlaat om werksgeleenthede in Nieu-Seeland te soek. Hy het intussen sy planne gekanselleer om oorsee te reis en het sy paspoort aan die ondersoekbeampte oorhandig. Die staat het gevolglik nie sy aansoek om borgtog teengestaan nie. Taute bly op ŉ familieplaas in Vryburg in Noordwes as deel van sy borgtogvoorwaardes en hy moet twee keer per week by die Vryburg-polisiestasie aanmeld. Die saak is uitgestel tot 10 Mei.